निचले इलाकों से लोगों को हटाया गया, हिमाचल में बाढ़ से 7 मौतें
India Weather (Monsoon) Live Updates 2023 - IMD State-Wise Rainfall And Flood Situation Latest News, Photos And Videos On Dainik Bhaskar. महाराष्ट्र के इर्शालवाड़ी गांव में भूस्खलन की घटना के चार दिन बाद भी 82 लाेग लापता हैं। शनिवार को दमकल की टीमों ने मलबे से चार और शव निकाले। हादसे में मरने वालों की संख्या 26 हाे गई है।
दिल्ली में यमुना का जलस्तर फिर खतरे के निशान से ऊपर पहुंच गया। रविवार सुबह हथिनीकुंड बैराज से 2 लाख क्यूसेक पानी छोड़े जाने के बाद जलस्तर सुबह 7 बजे 205.81 मीटर तक था, लेकिन शाम 4 बजे वाटर लेवल खतरे के निशान (205.33 मीटर) से ऊपर निकलकर 206.31 मीटर तक आ गया। रात 10 बजे वाटर लेवल 206.44 मीटर पर पहुंच गया।
निचले इलाकों में रहने वाले जो लोग पानी कम होने के बाद अपने घरों में लौट आए थे, प्रशासन ने उन्हें फिर राहत शिविरों में भेज दिया है। दिल्ली में शाम को कई इलाकों में बारिश हुई है।
शनिवार को हिमाचल के कुल्लू व शिमला में बादल फटने की घटनाएं हुईं, वहीं अलग-अलग हादसों में 7 मौतें भी हुई हैं। इससे प्रदेश में मानसून में मरने वालों की संख्या 154 हो गई है।
गुजरात के जूनागढ़ शहर में शनिवार को चार घंटों में हुई 10 इंच बारिश से बाढ़ आ गई। हालांकि बारिश बंद है, लेकिन कई इलाकों में अब भी पांच फीट तक पानी भरा हुआ है।
महाराष्ट्र के इर्शालवाड़ी गांव में लैंडस्लाइड के चार दिन बाद भी 57 लाेग लापता हैं। मरने वालों की संख्या 27 हाे गई है। यवतमाल में बाढ़ में फंसे 45 लाेगाें को एयरफोर्स के दाे हेलिकॉप्टर्स की मदद से एयरलिफ्ट किया गया।
अब जानिए देश के मौसम का हाल...
अगले 24 घंटे कैसे रहेंगे
इन राज्यों में तेज बारिश होगी: हिमाचल प्रदेश, उत्तराखंड, राजस्थान, मध्यप्रदेश, महाराष्ट्र, गुजरात, तेलंगाना, कर्नाटक, तमिलनाडु, केरल, आंध्रप्रदेश, छत्तीसगढ़, असम, मेघालय, पश्चिम बंगाल, अरुणाचल प्रदेश।
इन राज्यों में हल्की बारिश होगी: बिहार और झारखंड में बिजली चमकने के साथ हल्की बारिश हो सकती है।
मौसम से जुड़े अपडेट्स...
गुजरात के जूनागढ़ में बारिश थमी, बाढ़ जैसे हालात 
गुजरात के जूनागढ़ शहर में शनिवार को हुई बारिश में दुर्वेशनगर, गणेश नगर, जोशीपारा समेत कई इलाकों में सैकड़ों कच्चे मकान ढह गए। यहां के एक मंजिला मकान डूब गए थे, जिससे घरों का सामान बर्बाद हो गया। शहर और जिले में 144 की धारा लगा दी गई है। लोगों से अपील की गई है कि वे 24 जुलाई की रात तक बिना काम के घर से बाहर न निकलें।
जूनागढ़ शहर और आसपास के सभी पर्यटन स्थलों पर भी प्रतिबंध लगा दिया गया है। लोगों से बांधों और चेकडैम से दूर रहने की अपील की गई है। मौसम विभाग ने रविवार के लिए भी भावनगर, नवसारी, जूनागढ़ और वलसाड में भारी बारिश का रेड अलर्ट जारी किया है। पूरी खबर यहां पढ़ें...
अलग-अलग राज्यों से मानसून की तस्वीरें...
अन्य राज्यों में मौसम का हाल...
हिमाचल: रोहड़ू व कुल्लू में बादल फटे, 7 मौतें
हिमाचल में बादल फटने की घटनाएं बढ़ती जा रही हैं। शनिवार को कुल्लू व शिमला में बादल फटे हैं, वहीं अलग-अलग हादसों में 7 मौतें भी हुई हैं। इससे प्रदेश में मानसून में मरने वालों की संख्या 154 हो गई है। कुल्लू में 30 घर खाली करवाए गए हैं। पूरी खबर यहां पढ़ें...
मध्यप्रदेश: बुरहानपुर में 250 लोगों को सुरक्षित जगह पहुंचाया, इंदौर, उज्जैन में भारी बारिश का अलर्ट
मध्यप्रदेश में कई जिलों में तेज बारिश का दौर जारी रहा। शनिवार रात बुरहानपुर के फोपनार गांव में करीब 250 परिवारों को सुरक्षित जगह पहुंचाया है। बुरहानपुर का महाराष्ट्र से संपर्क कट गया। जिले में ताप्ती नदी भी खतरे के निशान से ऊपर बह रही है। पूरी खबर यहां पढ़ें...
राजस्थान: तेज बारिश से बीसलपुर-जवाई बांध का जलस्तर बढ़ा; आज 7 जिलों में तेज बारिश का अलर्ट
राजस्थान के दक्षिण-पश्चिमी जिलों में बीती रात कई स्थानों पर तेज बारिश हुई। जवाई बांध 70 फीसदी तक भर गया है। यहां लगातार पानी आ रहा है। मौसम विशेषज्ञों के मुताबिक राज्य में बारिश का सिस्टम अभी 3-4 दिन एक्टिव रहेगा। कई जगहों पर अलग-अलग दिन तेज बारिश हो सकती है। पूरी खबर यहां पढ़ें...
उत्तर प्रदेश: बारिश के साथ बिजली गिरने की चेतावनी, गाजियाबाद में हिंडन नदी का जलस्तर बढ़ा
उत्तर प्रदेश में बारिश का दौर एक बार फिर शुरू होने वाला है। मौसम विभाग के मुताबिक आज बारिश के साथ बिजली गिरने की भी आशंका है। पश्चिमी यूपी में इसका ज्यादा असर देखा जाएगा। वहीं 16 जिलों के लिए यलो अलर्ट जारी किया गया है। 26 जुलाई तक ऐसा ही मौसम रहने वाला है। पूरी खबर यहां पढ़ें...
हरियाणा: घग्गर का जलस्तर बढ़ने की संभावना, हाई अलर्ट पर अंबाला-पानीपत; 1461 गांवों में बाढ़, 40 की मौत
हिमाचल प्रदेश और उत्तराखंड में भारी बारिश ने मैदानी राज्यों में तबाही मचाई हुई है। खासकर हरियाणा में यमुना और घग्गर का जलस्तर एक बार फिर तेजी से बढ़ने लगा है। सरकार की ओर से अंबाला और पानीपत के 40 किलोमीटर के एरिया में हाई अलर्ट घोषित कर दिया गया है। प्रदेश में बाढ़ से मरने वालों की संख्या 40 हो गई है। पूरी खबर यहां पढ़ें...
छत्तीसगढ़: आज भी बरसेंगे बादल, 25 जुलाई से पूरे प्रदेश में लगातार बरसात के आसार 
छत्तीसगढ़ में इन दिनों मौसम में लगातार बदलाव देखने को मिल रहे हैं। दिनभर तेज धूप और गर्मी के बाद शनिवार को कुछ जगहों पर भारी बरसात हुई जबकि कई जिलों में हल्की से मध्यम बारिश दर्ज की गई है। आज भी प्रदेश में कई जगहों पर बारिश की संभावना जताई गई है जबकि 25 जुलाई से पूरे प्रदेश में लगातार बारिश की संभावना है। पूरी खबर यहां पढ़ें...
बिहार: 41 प्रतिशत कम बारिश, 22 जिलों में 40 फीसदी से कम
मानसून सीजन में अब तक बिहार में सामान्य से बेहद कम बारिश हुई है। मौसम विभाग की माने तो आज भी प्रदेश में उमस भरी गर्मी वाली स्थिति बनी रहेगी। ऐसे में बारिश की कमी का ग्राफ और चढ़ेगा। फिलहाल पूरे राज्य में 41 प्रतिशत कम जबकि 22 जिलों में 40 फीसदी कम बारिश हुई है। पूरी खबर यहां पढ़ें...